CELEX: 32019R0928
Language: el
Date: 2019-06-03 00:00:00
Title: Εκτελεστικός κανονισμός (ΕΕ) 2019/928 της Επιτροπής, της 3ης Ιουνίου 2019, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

6.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 148/22
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/928 ΤΗΣ ΕΠΙΤΡΟΠΗΣ
         της 3ης Ιουνίου 2019
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Ιουνίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Είδος (καλούμενο «κουτί οπτικών ινών χωρίς συνδέσμους») κυλινδρικού σχήματος, διαμέτρου περίπου 140 mm και ύψους περίπου 400 mm. Το βάρος του είδους είναι περίπου 2,5 kg. Το είδος είναι κατασκευασμένο κυρίως από πλαστικές ύλες με ορισμένα μικρά στοιχεία (βραχίονες και βίδες) κατασκευασμένα από μέταλλο.
                        Η βάση του είδους διαθέτει τέσσερις εισόδους καλωδίων. Όταν το είδος είναι πλήρως συναρμολογημένο, η βάση στερεώνεται στο κυλινδρικό πλαστικό περίβλημα με αποσπώμενο κυκλικό σφιγκτήρα.
                        Στο εσωτερικό του είδους υπάρχει δίσκος σύνδεσης κατασκευασμένος από πλαστικές ύλες, στερεωμένος στη βάση του είδους. Ο εν λόγω δίσκος περιέχει ειδικές αυλακώσεις. Το είδος δεν παρουσιάζεται εξοπλισμένο με συνδέσμους.
                        Το είδος ως σύνολο προορίζεται για την προστασία καλωδίων.
                        
                            (*1) Βλέπε εικόνες.
                     
                     
                        3926 90 97 
                     
                     
                        Η κατάταξη διέπεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας, και από το κείμενο των κωδικών ΣΟ 3926 , 3926 90  και 3926 90 97 .
                        Αποκλείεται η κατάταξη στη διάκριση 8536 70 00  ως «σύνδεσμος για οπτικές ίνες, δέσμες ή καλώδια οπτικών ινών» ή τη διάκριση 8536 90 10  ως «σύνδεση και στοιχείο επαφής για σύρματα και καλώδια» (οι οποιες είναι συσκευές και διατάξεις για τη συναρμογή ή σύνδεση ηλεκτρικών κυκλωμάτων), διότι το υπό εξέταση είδος είναι απλώς ένα κουτί. Δεν είναι εξοπλισμένο με συνδέσμους για οπτικές ίνες, δέσμες ή καλώδια οπτικών ινών, ούτε διαθέτει «συνδέσεις και στοιχεία επαφής για σύρματα και καλώδια».
                        Αποκλείεται επίσης η κατάταξη στην κλάση 8538  ως «μέρος που αναγνωρίζεται ότι προορίζεται αποκλειστικά ή κύρια για τις συσκευές των κλάσεων 8535 , 8536  ή 8537 », διότι, λόγω της απουσίας συνδέσμων, στοιχείων επαφής ή συναφών στοιχείων, το είδος δεν μπορεί να θεωρηθεί συσκευή και διάταξη της κλάσης 8536 , ούτε αναγνωρίσιμο μέρος αυτής.
                        Ως εκ τούτου, το είδος πρέπει να καταταχθεί σύμφωνα με τη συστατική του ύλη (πλαστικές ύλες) στον κωδικό ΣΟ 3926 90 97  ως άλλο τεχνούργημα από πλαστικές ύλες.
                     
                  
               (*1)  Οι εικόνες έχουν αποκλειστικά ενημερωτικό σκοπό.